钦定古今图书集成/理学汇编/文学典/第110卷 > 朱邦宪
## 钦定古今图书集成/理学汇编/文学典/第110卷 > 朱邦宪

按《列朝诗集》：“邦宪字察卿，上海人。父豹，字子文，官至
福州太守。邦宪性慷慨，通轻侠，急人之难甚于己，耻
为纨裤子弟及儒衣冠，呼卢挟妓，举觥船数十不醉，
意豁如也。福州故吏官云间者思报称，太守为邦宪
买田宅，固辞不肯。邑令雅重邦宪，日造请其庐驩饮，
欲请间为邦宪寿，终不敢发言。令死，邦宪经纪其丧”，
千里还葬。赵尚书文华督师江南，下教邑令：故人子
朱生安在，其母夫人无恙乎？为我好致之。邑令一日
三及门，具楼船趣行。邦宪自櫂扁舟，褐衣诣督府，尚
书驩甚，握手相劳苦。酒酣，从容为言：“丈夫当乘时射
取功名，多顾金钱，庀母夫人甘毳，何用硁硁守匹夫
之节乎？”言之再至于三，邦宪三辞之。尚书叹息曰：“福
州有子，我所不逮也！”尚书败，人无敢名为尚书客者；
邦宪为人语尚书，辄拊膺流涕，人以此益多之。邦宪
好读书，称诗，多长者之游，数千里内，信使趾属于道；
所最厚善为四明沈明臣、吴门王穉登。邦宪没，明臣
哭之过时而悲，且与穉登并为立传。其没也，四明余
寅移书卲御史，请祀诸瞽宗。